
ГАРАЖИ

Чл. 656. (1) Степента на огнеустойчивост на гаражите в зависимост от полезната им площ се определя по табл.71.

Таблица 71
	Степен на огнеустойчивост на гаража
	Полезна площ 

на гаража, m2

	I
	над 2000 

	II
	от 500 до 2000

	III
	от 200 до 500 

	IV
	от 100 до 200 

	V
	до 100 


(2) Допуска се изграждането на самостоятелни гаражи с два и повече етажа от незащитени стоманени конструкции при спазване на следните изисквания:

1. максимален брой на етажите - 3;

2. максимална етажна площ - 1000 m2;

3. четиристранно разкрити ограждащи стени, с площ на отворите във вертикалните стени на етажа не по-малко от 90 % от площта на околната повърхност на етажа;

4. разстояние между автомобилите - не по-малко от 0,9 m;

5. стълбищната клетка се отделя от обема на гаража със стени с огнеустойчивост REI 90 и с огнеустойчиви самозатварящи се врати с огнеустойчивост ЕІ 60.

Чл. 657. Гаражите с повече от един надземен етаж и подземните гаражи се проектират от I или II степен на огнеустойчивост.

Чл. 658. В зависимост от полезната им площ гаражите са разделят на пожарни сектори, както следва:

1. открити гаражи - над 7000 m2;

2. закрити гаражи - над 5000 m2;

3. автоматични гаражи – с брутен обем над 6000 m3.

Чл. 659. (1) Гаражите се проектират с рампи на всеки етаж в зависимост от полезната площ гаража, както следва:

1. до 2000 m2. - най-малко една двулентова рампа; 

2. от 2000 до 8000 m2 - най-малко една двулентова и една еднолентова рампа, които се разполагат разсредоточено;

3. над 8000 m2 - най-малко две двулентови рампи, които се разполагат разсредоточено.

(2) Рампите се отделят от гаражните помещения по етажите със стени с огнеустойчивост най-малко REI 90 и с врати с огнеустойчивост най-малко EI 60.

(3) Разрешава се проектиране на гаражи без рампите по ал. 1, ако се предвидят постоянно работещи асансьори за вертикално и хоризонтално пренасяне на автомобилите, захранени от два взаимнонезависими електрически източника. Всеки асансьор в стационарната шахта се предвижда да обслужва до 100, а в подвижната шахта - до 200 автомобила.

Чл. 660. (1) От всеки етаж на гараж се осигуряват най-малко два разсредоточени евакуационни изхода, водещи непосредствено навън, или в евакуационни стълбища, единият от които може да минава през рампата.

(2) Евакуационните изходи са достъпни, когато:

1. вратите между пожарните сектори са затворени;

2. вратите за евакуация, отделящи рампите, са затворени.

(3) За евакуация от гаражи се определя следният норматив: едно МПС за двама човека.

Чл. 661. Когато рампите и пътните ленти за влизане и излизане от големи гаражи се използват като част от евакуационните пътища, се предвижда пешеходна лента с широчина най-малко 0.8 m, разположена по-високо от пътните ленти или отделена от тях с парапет.

Чл. 662. Когато гаражите се разполагат в сгради с друго предназначение, те се отделят от съседните помещения посредством стени с граница на огнеустойчивост най-малко EI 120. Гаражът и помещението се свързват с преддверие със стени с граница на огнеустойчивост EI 90 и с врати с граница на огнеустойчивост ЕІ 60.

Чл. 663. В затворени гаражи за повече от пет МПС се предвиждат вентилационни системи за отвеждане на дима и топлината при спазване изискванията на глава девета.

Чл. 664. В затворени гаражи за строежи от класове по функционална пожарна опасност Ф1.1, Ф1.2, Ф2, Ф3, Ф4 и Ф5.2 се проектират зони за МПС с газови уредби и се осигуряват с газсигнализаторни системи, която включва аварийна вентилационна инсталация при достигане на не повече от 20% от стойността на ДКГВ на възможната взривоопасна смес.

Чл. 665. (1) Гариране и паркиране на автобуси и камиони се предвижда на групи по 80 автобуса или камиона и на подгрупи по 20 автобуса или камиона.

(2) Разстоянието между отделните групи по ал. 1 е най-малко 15 m, между подгрупите - най-малко 6 m, а между отделните автобуси или камиони в подгрупата - най-малко 2 m.
